秦中吟十首 傷友
作者：白居易
朝代：唐

paragraphs: 陋巷孤寒士，出門苦恓恓。
雖云志氣高，豈免顏色低。
平生同門友，通籍在金閨。
曩者膠漆契，邇來雲雨睽。
正逢下朝歸，軒騎五門西。
是時天久陰，三日雨淒淒。
蹇驢避路立，肥馬當風嘶。
迴頭忘相識，占道上沙堤。
昔年洛陽社，貧賤相提攜。
今日長安道，對面隔雲泥。
近日多如此，非君獨慘悽。
死生不變者，唯聞任與黎。